<classify> HALMASHAURI ya Wilaya ya Longido mkoani Arusha kwa mara ya kwanza imetoa mkopo wa Sh milioni 42.63 kwa vikundi 11 vya ujasiriamali wakiwemo watu wenye ulemavu, akinamama na vijana.Akizungumza katika hafla ya kukabidhi fedha hizo zitokanazo na asilimia 10 ya mapato ya halmashauri hiyo, Mkurugenzi wa halmashauri hiyo, Jumaa Mhina alisema fedha hizo za mikopo walizotoa zimetokana na makusanya ya mapato.Alisema mapato hayo yameongezeka kwa kiasi kikubwa kutoka Sh milioni 400 kwa mwaka hadi kufikia Sh bilioni 1.3 kwa mwaka. Alisema halmashauri hiyo haijawahi kutoa mikopo kwa ajili ya vikundi vya akinamama, vijana na watu wenye ulemavu, hivyo mikopo hiyo itawasaidia wajasiriamali hao kujikwamua kiuchumi kutokana na mikopo hiyo isiyo na riba.Alisema wanawake walionufaika na mikopo hiyo ni kutoka katika vikundi saba, vijana vikundi viwili na walemavu vikundi viwili. Tunatarajia wanufaika kurudisha mikopo hii ndani ya mwaka mmoja, hivyo endeleeni kujiunga katika vikundi ili tuzidi kuwapa mikopo zaidi na hatujawahi kutoa mikopo kwa watu wenye ulemavu na hii ni mara ya kwanza kutoa mikopo hii, alisema.Naye Mkuu wa Wilaya ya Longido, Frank Mwaisumbe aliipongeza halmashauri ya wilaya hiyo kwa kutoa mikopo ya asilimia 10 ya makusanyo ya mapato na kutoa kwenye vikundi hivyo vya ujasiriamali na kusisitiza kuwa serikali itaendelea kuwezesha vikundi mbalimbali ili waweze kunufaika na mikopo ya serikali isiyo na riba.  <topic>: KITAIFA 